**Csongrád Városi Önkormányzat**

**Bedő Tamás polgármester**

**38/2020.(VI.15.) polgármesteri**

**HATÁROZAT**

A Kormány a veszélyhelyzet kihirdetéséről szóló 40/2020.(III.11.) számú kormányrendelet 1. § értelmében az élet-és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésének felhatalmazása alapján veszélyhelyzetben a települési önkormányzat képviselő testületének feladat- és hatáskörét a polgármester gyakorolja.

A fenti rendelkezések alapján Csongrád Városi Önkormányzat Városgazdasági, Ügyrendi és Összeférhetetlenségi Bizottságának átruházott hatáskörét gyakorolva, a polgármester a tevékenységének folytatása érdekében a pályázat illetve árverés alóli mentesítést a Piroskavárosi Szociális és Rehabilitációs és Foglalkoztató Nonprofit Kft. (székhelye: 6640 Csongrád, Szent Imre u. 19. sz.) részére a 6640 Csongrád, Öregvár u. 34. sz. alatti ingatlan bérleti szerződésének meghosszabbítása vonatkozásában megadja, és a szerződést további 5 év időtartamra, 2020. június 1-től 2025. május 31. napjáig, a szerződés egyéb rendelkezéseinek változatlanul hagyása mellett meghosszabbítja.

**INDOKOLÁS**

A Piroskavárosi Kft. 2015. június 1. napja óta bérlője az önkormányzat tulajdonát képező Csongrád, Öregvár u. 34. szám alatti önkormányzati tulajdonú ingatlannak, ahol élelmiszer, szociális és adományboltot üzemeltet. Tekintettet a bérlő tevékenységének szociális jellegére, a bérleti díj mértéke 1.000 Ft/hó + ÁFA, a bérleti szerződésének határideje 2020. május 31. napján lejárt.

A bérlő azzal a kérelemmel fordult az önkormányzathoz, hogy kéri az ingatlan bérleti szerződésének meghosszabbítását tevékenységének folytatása érdekében, a korábbi szerződéses feltételek mellett.

Tekintettel a Piroskavárosi Kft. tevékenységének szociális jellegére, a bolt fennmaradásának érdekében a polgármester a kérelmet jóváhagyta, és a pályázat illetve árverés alóli mentesítés megadásával a bérleti szerződést a fentiek szerint módosította.

A határozatról értesül:

1. Fejlesztési és Üzemeltetési Iroda és általa
2. Piroskavárosi Kft., 6640 Csongrád, Szent Imre u. 19.

Csongrád, 2020. június 15.

 Bedő Tamás

 polgármester